Стивън Вселенски

Стивън Вселенски е американски анимационен сериал, излъчван по Cartoon Network, създаден от Ребека Шугър, в който се разказва за момче на име Стивън Вселенски, което живее в измисления град Бийч Сити с „Кристалните камъни“ – Гранат, Аметист и Перла – три магически човекоподобни извънземни. Стивън, който е наполовина Камък, помага на „Кристалните камъни“ в техните мисии. Анимацията представя израстването на Стивън и неговите приключения с „Кристалните камъни“, докато те защитават Земята от различни опасности. Сериалът има 5 сезона, филм и лимитиран епилогов сериал „Стивън Вселенски: Бъдещето“.
Действието в „Стивън Вселенски“ се развива в измислен крайокеански град, наречен Бийч сити (Beach city), намиращ се по американското Източно крайбрежие. Стивън живее заедно с „Кристалните камъни“ в древен храм на хиляда години, намиращ се на плажа. Те защитават човечеството от чудовища и други заплахи. „Кристалните камъни“ са Гранат, Аметист и Перла – магически извънземни, които могат да приемат различни форми, изграждайки ги от светлина. Стивън е наполовина Камък и наполовина човешко момче, което е наследило Розов кварц – Камъка на майка му, бившия водач на „Кристалните камъни“ Роуз Кварц. Стивън се опитва да разбере как работят магическите му способности и с всеки епизод ги усъвършенства. Той прекарва дните си както с „Кристалните камъни“, така и с баща си Грег, приятелката си Кони и другите хора в Бийч Сити. Той изследва способностите си, наследени от майка му, включващи призоваване на магически щит, сливане с други Камъни, променяне на физическата си форма както и лечебни способности. При сливане на Камъни, те обединяват способностите си и стават по-силни и по-големи.
Стивън Вселенски е първата анимация на Cartoon Network, създадена от жена. Идеята на Ребека Шугър за Стивън Вселенски ѝ хрумва, докато е на работа. Създава пилотния епизод, още докато работи по „Време за приключения“ и след като сериалът е приет от Cartoon Network, тя напуска работата си там, за да се съсредоточи изцяло върху собствената си анимация. Събира екип, който да ѝ помага. Като изпълнителен продуцент, Ребека Шугър работи върху всяка част от поредицата включително анимацията, дизайна на героите, звука и музиката.
Характерът на Стивън Вселенски е базиран на този на по-малкия брат на създателката Ребека Шугър – Стивън Шугър, който също е част от екипа, работещ върху сериала, като сториборд художник. Бийч Сити, в който живеят „Камъните“ и Стивън, е базиран върху курортите Бийч Рехобот, Бетани Бийч, Дюли Бийч и всички останали места, които Ребека е посещавала като дете. Героите Ларс и Сейди са базирани на двама приятели на Шугар от колежа, които постоянно се карали. „Кристалните камъни“ според създателката са версии на самата нея – мързеливи и решителни. Помежду си те имат противоположни качества – Перла е перфектна, Аметист е груба, а Гранат е тайнствена. Много от другите герои в сериала също са вдъхновени от хора от реалния живот, като това е направено за по-голяма реалистичност на героите. По същата причина при създаването си всеки герой има ясно определен характер.
В поредицата има силно женско присъствие – всички Камъни приемат женски форми и използват женски местоимения, макар и всъщност да са част от безполова извънземна раса. Според създателката това е умишлено.
Поредицата „Стивън Вселенски“ разполага с песни и музика, написани от Ребека и членовете на нейния екип (основна част от който са Айви Тран и Стивън (Сурашу) Велема), които сътрудничат за текстовете на всяка песен. Според Шугър, не всеки епизод има нужда от песен. Вместо това, тя е избрала да ги използват само от време на време, за да се избегне некачественото творчество. Повечето от сценичната музика е композирана с клавирно дуо и китара. Сериалът разчита основно на светлинните мотиви за своя ритъм, с различни инструменти, жанр, влияния и мелодии, разпределени за специални случаи. Например характерът на Перла често е придружен от пиано, Гранат е представена от синтбас звуци, а Аметист с еклектични барабани, с електрическа бас китара и синтезатори. Вгражданията в музиката са повлияни от поп изпълнители като Майкъл Джаксън и Естел, която озвучава ролята на Гранат на английски език. Музиката използвана в Стивън Вселенски е уникална по звучене, като имитира предполагаема извънземна музикална култура. Уникалната музика на сериала вдъхновява много фенове да правят най-различни кавъри, AMV-та и фен анимации.
Саундтрак албумът „Стивън Вселенски Саундтрак: Том 1“ е издаден на 2 юни 2017 г. в САЩ. Саундтракът дебютира под номер 22 на класацията Билборд 200.
Стивън Вселенски е изпълнен с множество сексуални теми поради ориентацията на създателката Ребека Шугър, за която признава самата тя. Повечето главни герои без Стивън са от женски пол – всички Камъни приемат женски форми и използват женски местоимения, макар и всъщност да са част от безполова, извънземна раса. Между тях се забелязват близки, романтични отношения – пример са тези между Перла и Роуз, както и тези между Рубин и Сапфир. Някой фенове интерпретират обединенията като символ за сексуален контакт между двама или повече, тъй като се забелязва, че някои герои изпитват удоволствие. Това бе опровергано от създателката Ребека Шугър с пояснението, че обединенията символизират връзка, но не задължително романтична – възможно е да е просто приятелска, както и такава която е вредна за участващите, като пример за това е Малахит – обединението на Лапис Лазули и Яспис.
Картуун Нетуърк Великобритания реши да отреже момент, показващ близка прегръдка между Роуз и Перла (но не и целувка между Роуз и Грег) от британското излъчване. Решението е обяснено от мрежата, като направено с цел епизода да бъде „по-удобен за местните деца и техните родители“. Това обаче е критикувано като хомофобска цензура от много фенове и от медиите. И в България са изключени от ефир няколко епизода с хомосексуано или транссексуално съдържание. Въпреки това засягането на подобни теми свързани различните роли на мъжа и жената, ЛГБТ тематика, хомосексуалност и разбиране и приемане на различните в обществото, е много добре прието от повечето фенове на сериала и от критици, поради свободния, лек начин, по който тези теми са представени на зрителите. Истински хомосексуални взаимоотношения между героите няма, тъй като Камъните нямат пол.
В сериала се засяга и темата за голотата, като в първи сезон Стивън излиза напълно гол навън пред всички, а Перла го поглежда и му казва да се облече. Във втори сезон, Перидот разказва как е видяла Стивън гол, докато е използвал тоалетната.
„Стивън Вселенски“ има много фенове. Към края на април 2016 г., Гугъл Трендс установява чрез проучване, че „Стивън Вселенски“ е най-гледаното предаване на Cartoon Network. Според „Чудният клуб“ това е безспорно доказателство, че Стивън Вселенски тогава е водещата анимация в ефира на Cartoon Network.
Много фенове правят косплей на героите.
Премиерата на „Стивън Вселенски: Филмът“ достига рекордните 1,57 милиона зрители в САЩ.
„Стивън Вселенски Бъдеще“ достига над 1 милион зрители в САЩ.
Анимацията е номинирана за наградата „Еми“ 2020 за анимационна програма с кратка форма.
Феновете организират различни представления, в които играят различни части от епизодите на Стивън Вселенски, като в повечето случаи е някоя част с песен. Предаването се радва на популярност сред хора на всички възрасти.
Сериалът е високо оценен и от зрителите и от критиците. Рейтингът на сериала в IMDb към момента е 8.4/10.
Критиците хвалят „спиращата дъха красота“, „чудното потапяне в средата“ и „прекрасната графика“ на поредицата „Стивън Вселенски“. Те похвалват фона зад обектите на анимационната поредица, за който се използват меки пастелни цветове, както и „красивата, изразително чиста“ анимация. В Стивън Вселенски се обръща специално внимание за графиката. Там се изобразяват всякакви природни явления – залези, дъжд, вълни и т.н. Освен това графиката често включва различни древни обекти, които са изящно нарисувани, така че да не приличат на нещо друго от реалния свят (най-близо до него се доближава пирамида от културата на Камъните, но главната разлика с реалната в Гиза е, че е обърната наобратно, а и вътре не наподобява погребална камера на фараон, а е като лабиринт). Друг обект, който също прилича на истински, е античният стадион в небето. Малко или много, той наподобява този в Пловдив, като дори статуите и колоните имат надписи, които наподобяват гръцка писменост, но това, че е високо в небето е аргумент в полза на уникалността на графиката на Стивън Вселенски.
Стивън Вселенски е номиниран за награда „Типтре“ за 2015 г., която признава произведенията на научната фантастика или фантазия, които изследват и разширяват ролите на половете. Журито казва:
През 2019 година Стивън Вселенски печели награда GLAAD за представянето на ЛГБТ теми. В същата година получава и награда Peabody.
Сериалът е номиниран за общо пет награди „Еми“ и пет награди Ани.
Пилотният епизод на Стивън Вселенски е качен на видеоплатформата на Cartoon Network на 21 май 2013 г., и отново в редактирана версия на 20 юли. Пилотният епизод също е представен през 2013 на Сан Диего комик-кон.
Серийната премиерата в САЩ е на 4 ноември 2013 г. по Cartoon Network с два епизода. Новите епизоди в САЩ обикновено се излъчват веднъж седмично или наведнъж по пет нови епизоди в рамките на една седмица – така наречените „Stevenbombs“ (Стивън бомби). В Канада, анимацията започва да се излъчва по Cartoon Network на 11 ноември 2013 и на Teletoon на 24 април 2014 г. Сериалът също се излъчва по различни тв канали в Австралия от началото на 3 февруари 2014 и в Обединеното кралство и Ирландия на 12 май 2014 г. и от 18 август 2014 г. в България.
„Стивън Вселенски“ има 5 сезона с общо 160 епизода, което го прави един от най-дългите сериали в историята на Cartoon Network. Основният сериал приключва с петия си сезон на 21 януари 2019 г., след което е подновен за филм и 20-епизоден епилогов сериал – „Стивън Вселенски: Бъдещето“. След края на „Стивън Вселенски: Бъдещето“ на 27 март 2020 г. поредицата приключва и няма планове за други продължения.
В България не всички епизоди на поредицата биват излъчени, поради цензура на сериала от Европа и Русия, заради ЛГБТ съдържание в тях. Заради наличието на сватба между два персонажа в пети сезон, нови епизоди на сериала не се излъчват от 30 юли 2018 г. насам. Макар да не бива излъчен по Cartoon Network в България, минисериалът „Стивън Вселенски: Бъдещето“ става наличен в платформата HBO GO на 3 декември 2021 г.
От 8 март 2022 г. първите три сезона са достъпни в HBO Max, заедно с неизлъчените епизоди. На 26 април са качени четвърти и пети сезон, с изключение на два епизода, които са добавени през август. На 31 май е качен „Стивън Вселенски: Филмът“.